Frikë për më shumë ngërç politik në vitin 2015
Analistët thonë se kontrolli i Kongresit nga republikanët në dy vitet e fundit të mandatit të presidentit Obama ka të ngjarë të çojë në më shumë ngërç partiak
2014 ishte një vit i vështirë politik për presidentin amerikan Barak Obama dhe një vit shumë i mirë për Partinë Republikane. Fitoret e republikanëve në zgjedhjet për Kongresin në mes të mandatit, të zhvilluara në nëntor u dhanë atyre kontrollin e Senatit dhe Dhomës së Përfaqësuesve për dy vitet e ardhshme, duke e përgatitur terrenin për më shumë konfrontime dhe ngërç politik në dy vitet e fundit të mandatit të presidentit Obama. Materiali në vazhdim i hedh një vështrim ngjarjeve të vitit 2014 dhe sfidave politike të vitit 2015. Presidenti Obama dhe familja e parë ndriçuan Pemën Kombëtare të Krishtlindjeve, një moment i mirëpritur pauze në një vit politikisht të vështirë për presidentin. Republikanët morën kontrollin e Senatit në zgjedhjet e nëntorit dhe në janar do të kontrollojnë të dy dhomat e Kongresit. Reforma në sistemin e imigracionit do të jetë një çështje e rëndësishme në vitin 2015 ashtu siç ishte në vitin 2014, dhe presidenti është i vendosur të mos heq dorë nga vendimi i tij për të mbrojtur nga deportimi miliona emigrantë pa dokumenta. Republikanët shpresojnë t’u tregojnë votuesve në vitin 2015 se ata mund ta drejtojnë Kongresin, thotë se Kryetari i Dhomës së Përfaqësuesve, John Boehner. Kontrolli i Kongresit nga republikanët në dy vitet e fundit të mandatit të presidentit Obama ka të ngjarë të çojë në më shumë ngërç partiak, thotë strategu republikan Phillip Stutts. Republikanët besojnë se ata kanë një shans të mirë për të marrë përsëri kontrollin e Shtëpisë së Bardhë në zgjedhjet e vitit 2016, thotë eksperti i Universitetit të Çikagos, William Howell. Gjatë vitit 2015 vëmendja gjithnjë e më shumë do të përqendrohet në politikat presidenciale, duke përfshirë kandidaturën e pritshme të demokrates Hillary Clinton. Zonja Clinton do të duhet të fitojë votat e disa demokratëve liberalë të tërhequr nga populizmi ekonomik i senatores Elizabeth Warren nga shteti i Masaçusetsit. Ish-guvernatori i Floridës, Jeb Bush është duke eksploruar mundësinë e hyrjes në garën presidenciale. Ai mund të jetë një kandidat i fortë në zgjedhjet paraprake të republikanëve ku pritet të marrin pjesë shumë kandidatë. Një pjesëmarrje e mundshme e Jeb Bushit në garën presidenciale hedh bazat për një ri-përballje të familjeve Bush-Clinton në zgjedhjet e vitit 2016, edhe pse të dy ata mund të përballen me kundërshtarë të fortë në zgjedhjet e tyre partiake.